# "Махlмудил гlумруялда ва творчествоялда тlасан рагьараб дарс"- 8 класс.

**Махlмудил гlумруялда ва творчествоялда тlасан лъай гъварид гьабиялъул**

**8 классалда класстун къватlисеб авар адабияталъул  рагьараб дарс.**

**Дарсил тема:** **«Дунял - гlаламалъе гlищкъул рукъ барав.Хъах1абросулъа Мах1муд(1873с-1919с).Г1умру ва творчество»**

**Дарсил эпиграф:**

«Адабияталъул тарихалда тlад

 Меседил хатl хъвана хъахlабросулъес»

           Цlадаса Хамзат

**Дарсил мурад:**

1. Махlмудил гlумру ва творчество гъваридго рагьи. Гьесул асарал кин рижарал, гьезул кьучl щиб букlараб, щиб лъугьа – бахъиналда гьел рухьарал ругелали баян гьабиялдалъун асаразул магlна гъваридго бичlчlизаби.

2. Цlалдохъабазул каламалъулаб культура борхизаби.

3. Тlахьал цlализе гъира бижизаби, чlужугlаданалъул къимат гьабизе куцазе.

**Дарсил алатал:** компьютер, проектор, тlахьал, Махlмудил портрет, кучlдул хъварал тlанчал.

**Дарсил байбихьи.**

Дарсиде х1адурлъи

*Столалда тlад бакараб хlетучирахъ, перо, щакъитlел.*

*Пандрил гьаракьалда гъоркь васасги ясалъги рикlкlуна.*

(Слайдl)

ГIадамал рещтIуна Къайсил хабада

Къоно ричIичIого салам гьабизе,

Гьалбалги рачIуна ХъахIабросулъе

Хъирул кьуртIа чIчIарав Махlмуд вихьизе.

Дида ХъахIабросдал нусго гьечIеб рукъ

Тахшагьаран ккола, мун жанив гIураб.

Жини-сургу хъвачIеб бекьдерил мина

Бихьизе бокьула дур рокьи ккараб.

Адабияталъул тарихалда тIад

Меседил хатI хъвана хъахIабросулъес.

Халкъалда цIар араб пасахIаталъул

Байрахъ босун ана Муил вокьулес.

**Ц1адасаХ1амзат.**

**Дарсил ин**

*- Кин нужеда ракlалде кколеб? Лъил хIакъалъулъ нилъеца бицине бугеб гьаб дарсида?*

  - Хъахlабросулъа Махlмудил хlакъалъулъ.

*- Рагье тетрадал, хъвай дарсил тема: «Дунял гlаламалъе гlищкъул рукъ барав». (Слайд 2)*

*- Дарсил эпиграф:*

«Адабияталъул тарихалда тIад

Меседил хатI хъвана хъахIабросулъес»

                                                         Цl. Хlамзат (Слайд 3)

  - *Щай гьедин хъвараб Цl. Хlамзатица? Гьеб суалалъе жаваб кьела нужеца дарсил ахиралда. Дарсида нилъеда  церечIарал масъалаби.* (Слайд 4)

*- Нужее рокъобе тIадкъай букIана ХъахIабросулъа МахIмудил гlумруялъул ва творчествоялъул нух ракIалде щвезабизе, гьесул хlакъалъулъ тlахьал цlализе.*

*Биография ицина Джанмирзаева,Абулкасимов*

*Кинаб заманалда вукIарав шагIир кколев ХъахIабросулъа МахIмуд?*

*- 1*9 гIасруялъул кlиабилеб бащалъиялда*.*

*- Махlмудил лъимерлъиялъул лъица бицинеб?*

  - Гьавуна 1873 с. Унсоколо районалъул ХъахIабросулъ мискинчи Анасил МухIамадил хъизаналда.,эбелалда ц1ар Г1ашура.

Цlакъ захlматаб заман букlана. Жидецаго гlезабураб тlощел чанго моцlалъе гурони гlолароан. Анасил Мухlамад ракьцоялгун цадахъ, хlамаги цебе къотlун, чачаналъе хьвадулаан («гьирихъ хьвади»). Гьениса цlоросаролъул хъапги босун вачlунаан. Хьвадулаан Хунзахъ базаралде цlулал тlурччи бичизеги.(Слайд 5)

  - Цlалуде рокьи ва гьелъие гьунар бугев вихьидал эбелалъул вацас Махlмуд вачун вуго Бекъилъе гlалимзабазда цеве цlализе витlизе. Гьедин, эбелалъул вацасул хlаракаталдалъун, вукlинесев шагlирасе щун буго доб заманалда рекъараб лъай, лъун буго гъваридаб гlелмуялъе щулияб кьучl. Гьев вахъана лъикlав гlалимчилъун. Абизе бегьула, рокьи ккаралщиналги гlараб гlелму цlаларалщиналги жеги  гьесул шагlирлъиялъул борхалъуде рахинчlилан.

  - Йихьарайго рекlее гlуна Махlмудие Бекьилъа Муи. Амма гьей кьуна Махlмудил гьудул, полковникасул вас Къебедмухlамадие. Росасда йигей гlаданалдехун рекlелъ бугеб асар гьес лъазе течlо. Муил цlар рехсечlого гьаруна гьелде кучlдул. Къебедмухlамад хун хадуб бижана шагlирасул гьей ячине пикру. Гьелъул рекlелъги батана бацlцlадаб асаралъе жаваб. Ритlана Махlмудица яс абизе чагlи. Кьоларила жидеца мискинчиясе яс!  (Слайд6)

*Учителас бицуна Махlмудица Муи  хъамиялъул тарихияб лъугьа – бахъиналъул хlакъалъулъ.*

*- Кинал темаби рагьулел рукlарал шагlирас цебехун нужеда малъарал кучlдузулъ?*

  - Рокьи ва рагъ.

*- Рагъул темаялда асарал кин рижарал?*

  - Гьев гlахьаллъана Дунялалъулго тlоцебесеб рагъда.

**Кида гьеб бук1араб?(28.07.1914с-11.11.1918с.)Россиялъул империяГерманиялде данде бахъана 1914соналъул 1августалъ)**

Гьесда лъана солдатазул гIумруялъул кьогIлъи. Полкалдаса Дагъистаналде вуссаралдаса МахIмудица МахIач Дахадаевасул тIадкъаял тIуразарулел рукIун руго.

***- Пачаясул армиялда бугеб гlадлу къватlиб чlвазабулеб бугищ гьес?***

  - Пачаясул армиялда бугеб тIилилаб гIадлу гьес къватIиб чIвазабулеб буго, гьелда тIад велъанхъулев вуго, бихьизабуна армиялъул гIадлу жинда рихун бугеб куц. Поэтасул ракI бекизабун буго тIадегIанал чиназ солдатаздехун бихьизабулеб чIухIиялъги гIамал кIодолъиялъги.

***- Махlмудил бищунго тlадегlанал асарал кин рижарал?***

  - МахIмуд уна гьужумазде, вагъула бахIарчияб куцалда ва замхIматго лъукъула. Гьеб заманалда гьес хъвала бищунго тIадегIанал асарал: «Мариям», «Эбел ва яс», «Почтовой кагътиде керенги чучун». МахIмудица къасд гьабула гIадамазул цоцаздехун бугеб рокьи бищунго гучаб, къуватаб бугилан абураб бербалагьи загьир гьабизе.

*-* ***Шагlирасда фронталде ккедал щиб бичlчlулеб****?*

  - Фронталде ккедал шагIирасда бичIчIула жиндирго хиялаздаги халкъалъул рагъалдаги гьоркьоб бугеб кIудияб манзилги батIалъиги. Рагъ ва рокьи – гьеле гьединал суалазул кIиго рахъги босун, гьезул цояб тIаса бищиялде вачIуна Махlмуд.

**Рагъул хабарали,хирадай гьудул,**

**Ххамиде терекг1ан г1емер бугоан,-**

**Рокьи гьоркьоб гьеч1еб кьалул хабаралъ**

**Кьоларо дие кеп,кин бицаниги**.

***- Нужеда цере ругел кучlдуздасанги бичlчlула кинаб рахъ, кинаб тема гьес тlаса бищарабали****?*

  - Рокьул тема.

  - Гьел кучlдузул буго жидерго хаслъи. Хъвараб къагlида буго батlияб. Шагlирас хlалтlизарун руго диниял, гlелмиял, гlадатазулал терминал.(Слайд 7)

**Словарияб х1алт1и**.

**Алапа-харж;мухь**

**Бичас-Аллагьас**

**Шам-Сирия**

**Алфазал-пасих1аб калам;коч1ол раг1аби.**

**Х1урулг1ин-исламияб диналъ алжаналда йик1унилан бицуней берцинай яс,меседо**

**Къавлу-раг1и**

**Х1урупал-х1арпал**

**Терек-накъищ,расен,сурат**

***Кинал г1урус раг1аби дандч1валел ругел гьесул куч1дузулъ?***

**(Исбирна,подшашка,аставить,астанависилан,равняйисилан,панар)**

**Чан пикрабалъ толев таманаб мехалъ!**

**- Руччаби руго хlикматал жал. Гьез бахъулареб хъалаги гьечlо, биххулареб кьуру – мегlерги гьечlо, гьезда нахъ буссинабизе кlолареб гlор - лъарги гьечlо. Гьез сундаго бергьенлъи босула.**

**- Дун щвечlеб росу къанагlатги батиларо магlарухъ. Гьезул щибалъуй ятула кочlохъанги, кьурдухъанги, бахlарчияй чlужугlаданги. Руччаби мустахlикъал руго реццалъеги, цlаралъеги, сайгъат - саламалъеги, гьезул хlакъалъулъ кучlдул, къисаби хъвазеги, жидее гlоло бихьиназ рухl кьезеги.**

***- Кинаб гlамал - хасияталъул чи вукlарав Махlмуд?***

**- Поэт вукlун вуго унго - унгояв магlарул хасияталъул бихьинчи. Кьураб рагlуеги ритlухъав, мекълъи - тlекълъиялда разилъуларев, хlинкъи - къай гьечlев, рекlел сабру бугев, гlаданлъи цlикlкlарав.**

***- Гьанже нилъ балагьила театралъул актерас Махlмудил роль махщалида хlалеб бугеб куцалъухъ. (Проекторалъ речlчlизабун бихьизабила)***

***- ГьедигIан хIеренго, недегьго чIужугIаданалде кIалъарав, гьелъул берцинлъи, гьайбатлъи, гIадатлъи кочIолъ ахарав чи МахIамудил заманалда вукIинчIо, гьелда абизе бищун гьайбатал, беричал рагIаби ратулаан гьесда.***

***- Дунялалда, ракьалда бищун гьайбатаб ва берцинаб къадруяб жо чIужугIадан йикlин загьир гьабулеб буго гьес жиндирго кучIдузулъ.***

**Учителас бицуна Махlмуд чlваялъул хlакъикъат.**

***- Хъвараб къисматалда разилъун рукIине кколин, гьебгун къеркьезе бегьуларин, бецIаб къавмалъ бицунеб заманалда, Махlмудица гIолохъанаб гIел сунде ахIулеб бугеб?***

  - Гьес гIолохъанаб гIел ахIулеб букIана жидерго талихIлъеги, эркенлъиялъеги, жидерго анищал мурадал тIураялъеги гIоло къеркьезе.

**Дарсил хlасил гьаби**

  - Щиб бичlчlараб нужеда жакъасеб дарсидаса?

  - Щай Цl. Хlамзатица абурал гьаб эпиграфалда хъварал рагlаби.

- Махlмуд холеб мехалъ, гьесда тlадеги къулун, цо магlарулас абурабила гьал рагlаби:

«Меседил гlадалнах, гlарцул гвангвара

Гlадада хвелилан хиял букlинчlо».

  - Киназулго гуро рекlелъ рокьи букlунеб. Йокьизе бегьула эбел, йокьизе бегьула чlужугlадан, бокьизе бегьула нилъго жаниб гlураб ракь. Рокьи рекlелъ гьечlев чи, гьев квешав чи ккола. Цlара - цlаралъуве инчlого, щибав гlолиласда лъазе ккола битlараб нухдасан ине: лъикlаб босизе - квешаб тезе. Бихьинчи вукlине ккола кьураб рагlуе ритlухъав, тlекълъи - мекълъиялда тlад рекъоларев, щибасул букlине ккола жиндирго пикру.

**Рокъобе тlадкъай:**

Махlмудил творчествоялда тlасан доклад хъвазе.

Цо кечl рекlехъе лъазабизе.

Къиматал лъела

*- Дарс лъугlизабила нилъеца Расул Хlамзатовасул рагlабаздалъун.*

Цере рахъун лъималаз рикlкlуна.

Ахlана Махlмудица,

Борхатаб тlохде вахун,

Тlолго Дагъистаналда

Гъугъана гьесул гьаракь.

Ахlана Махlмудица,-

Гlурул тlиндасан рокьи

Бачlана, гама гlадин,

Магlарул гаваналде.

Ахlана Махlмудица

Азарцlул чlвараб рокьи,

Чlаголъана, сахлъана

Сибир къотlун буссана.

Ахlана Махlмудица,

Ракьулъ жанисан гlищкъу,

Жиб гьалейилан абун,

Парпадана кьурда тlад

Приложение 1

***ХІалтІул тІамач.***

***ФИО***

***Класс***

***Къо-моцІ  
Тема***

Приложение 2

***Рефлексия***

- Дарс бокьана. Кинабго бичІчІана.

- Дарс бокьичІо, дие гьеб захІмалъана.

- Дида тІадкъаял тІуразарун бажаричІо.